Sophie Hæstorp Andersen (S), 2010-01-21:
Det er Socialdemokratiets mål, at danskerne altid skal føle sig trygge ved, at det danske sundhedsvæsen kan tilbyde hjælp og behandling, hvis sygdommen eller ulykken rammer.
For at sikre et sundhedsvæsen med høj lægefaglig kvalitet i international klasse bliver fremtidens sundhedsvæsen organiseret i større enheder, og flere små hospitaler og skadestuer lukker eller får færre funktioner.
Udviklingen medfører en stigende utryghed om, hvorvidt man kan få hjælp, hvis akut sygdom eller ulykke indtræffer i hjemmet, på arbejdet eller i trafikken.
Derfor kræver Socialdemokraterne, at der i udviklingen af sundhedsvæsenet sættes fokus på nærhed, sammenhæng og kvalitet.
Vi Socialdemokrater mener, at det er essentielt, at der altid er akut hjælp at hente, hvis man udsættes for en livstruende ulykke, uanset om man bor i byen eller på landet.
Det er det, LEON-princippet handler om – det er en forkortelse af laveste effektive omkostningsniveau.
Behandlingen skal således ske på det mindst specialiserede niveau, der kan tilbyde en fuldt forsvarlig faglig behandling.
For borgerne har det betydning, at der hurtigt kan igangsættes behandling af høj kvalitet, når der opstår en akut situation eller behov for lægehjælp.
Derfor skal regionerne sikres de fornødne kompetencer og økonomiske ressourcer til at sikre en sygehusstruktur med et sammenhængende akutsystem, der omfatter alle elementer fra det tidspunkt, der opstår akut sygdom eller sker en ulykke, og indtil patienten har modtaget relevant behandling af høj faglig kvalitet håndteret af egen læge, vagtlæge – eventuelt i eget hjem – skadeklinik eller akutmodtagelse inden for rammerne af Sundhedsstyrelsens anbefalinger.
Bliver der for langt til nærmeste hospital med akutbetjening, skaber det utryghed hos borgerne.
Debatten i efteråret op til den årlige finanslovaftale om placeringen af et nyt hospital i Region Midtjylland gjorde ikke denne utryghed mindre.
Faktisk gjorde den også store dele af regeringspartierne til grin, ligesom den debat, der har været om sundhedsministerens ekspertudvalg ledet af Erik Juhl, der også er kommet med udmeldinger om, at man vil lukke akutmodtagelsen i Svendborg som betingelse for at bygge et nyt hospital uden for Odense, heller ikke skaber den fornødne tryghed for de borgere og turister, der befolker de sydfynske øer.
Det er ikke i orden.
Regeringen taler om at sikre øget kvalitet i sundhedsvæsenet via specialisering, men det kan kun lade sig gøre, hvis de nødvendige investeringer i den præhospitale indsats er til stede først, og det er de endnu ikke.
Det præhospitale beredskab skal udbygges, så svært akut syge eller tilskadekomne for det første kan få hurtig lægehjælp på stedet og for det andet kan blive bragt hurtigt ind på akutmodtagelsen.
Der skal være dækning med lægehelikopter i hele landet, og der skal være flere ambulancer med bedre uddannede redere og paramedicinere og enkelte steder også lægeambulancer og andre enheder, der kan bringe den nødvendige sundhedsfaglige ekspertise ud til patienten, så behandling kan igangsættes på stedet inden og under transporten til sygehuset.
Mennesker, der ringer 112, skal kunne få en hurtig sundhedsfaglig vurdering af behovet for hjælp og rådgivning om, hvordan den syge eller tilskadekomne kan hjælpes, imens ambulancen er på vej.
Der skal ske en udbygning af sundhedstilbuddene i nærområderne til de mennesker, som er akut syge, men som ikke har behov for de avancerede tilbud på akutmodtagelsen.
Der skal være tilbud til de ældre eller kronisk syge, for hvem det måske er problemfyldt at skulle tage til et fjerntliggende sygehus hver gang.
Der skal være en bred palet af tilbud, som tilsammen udgør et fintmasket og sammenhængende net af sundhedstilbud – tilbud, der giver tryghed.
Vi ønsker at afsætte de penge, som er nødvendige for at sikre, at alle danske borgere kan modtage et hospitalstilbud af høj kvalitet.
For os er nye hospitaler og øget specialisering i de behandlinger, der kræver høj ekspertise, ikke et besparelsesprojekt, men et spørgsmål om at sikre både nærhed, sammenhæng og kvalitet.
Derfor skal jeg nu oplæse følgende forslag til vedtagelse, der støttes af SF og De Radikale, og jeg skal også sige, at vi ikke har haft mulighed for at forholde os til regeringspartiernes og Dansk Folkepartis forslag til vedtagelse, fordi det ikke har været rundsendt tidligt nok til, at vi kunne behandle det i vores gruppe:
Forslag til vedtagelse »Regeringens favorisering af den private sygehussektor og de manglende økonomiske ressourcer til at leve op til regeringens løfter har indskrænket regionernes økonomiske råderum og handlefrihed. Folketinget støtter specialiseringer i sygehusvæsenet, som kan begrundes med veldokumenterede sundhedsfaglige hensyn, således at der på den ene side sikres en høj faglig kvalitet i behandlingen af patienterne, og at borgerne samtidig kan behandles så hurtigt og så tæt på hjemmet som muligt.
Folketinget respekterer regionernes kompetence til at sikre en sygehusstruktur med et sammenhægende akutsystem, der omhandler alle elementer fra det tidspunkt, der opstår akut sygdom eller ulykke, og indtil patienten har modtaget relevant behandling af høj faglig kvalitet håndteret af egen læge, vagtlæge, eventuelt i eget hjem, skadeklinik eller akutmodtagelse inden for rammerne af Sundhedsstyrelsens anbefalinger.
Folketinget anerkender, at det har taget for lang tid at sikre tryghed hos borgerne om denne struktur, både fra regeringens og regionernes side.«